Helsinkiläisen K-Supermarket Laajasalon kauppias Hannu Roine sai tarpeekseen kaupassa käyvien nuorten huonosta käytöksestä.

Huonosti käyttäytyvät nuoret ovat olleet vuosien ajan ongelma helsinkiläisessä K-Supermarket Laajasalossa.

Kauppias vetoaa nyt nuorten vanhempiin Facebook-päivityksellä.

Huonoon käytökseen kyllästynyt kauppias suunnittelee alle 16-vuotiaille nuorille porttikieltoa.

K-Supermarket Laajasalon kauppias Hannu Roine (alla) kyllästyi nuorten huonoon käytökseen. EERO LIESIMAA

Kylmätiskin tuotteita levitellään pitkin kauppaa pilaantumaan. Irtokarkkeja valitaan pussiin useita satoja grammoja ja jätetään ostamatta. Leipäosaston irtomyynnissä käpälöidään leipiä käsin.

Helsinkiläisen K-Supermarket Laajasalon kauppias Hannu Roine sai tarpeekseen kaupassa käyvien nuorten huonosta käytöksestä. Hän julkaisi keskiviikkona kaupan Facebook-sivulla päivityksen, jossa kertoo ikävästä tilanteesta ja vetoaa nuorten vanhempiin, jotta nämä keskustelisivat asiasta vakavasti jälkikasvunsa kanssa.

- Meille nuoret ovat yhtä tervetulleita asiakkaita kuin ketkä tahansa, mutta viimeaikaiset tapahtumat kyseenalaistavat tämän ajatuksen, kirjoittaa Roine päivityksessä.

Jatkunut vuosia

Roine kertoo Iltalehdelle toimineensa K-Market Laajasalon kauppiaana lähemmäs yhdeksän vuotta. Koko sen ajan läheisen koulun sijainti on aiheuttanut enemmän tai vähemmän ongelmia pääasiassa yläasteikäisten nuorten kanssa.

Tuttua kauppiaalle on erityisesti näpistely, jossa tuote katoaa nuoren repun syövereihin ja kulkeutuu kassan ohi ilman maksua. Viimeaikaisena ilmiönä puolestaan päätään on nostanut hajuvesien tuoksuttelu.

Nuoret testailevat erilaisia hajuvesiä suihkuttamalla niitä iholleen ja laittavat sen jälkeen pullon takaisin hyllyyn. Kun tätä tapahtuu tarpeeksi usein, tuotteen ostava maksava asiakas huomaa kantaneensa kotiin vajaan pullon.

- Tätä tapahtuu pääsääntöisesti kouluaikana, ei niinkään viikonloppuisin tai loma-aikoina, Roine kertoo ikävistä tapauksista.

Kaikin puolin ikävää

Yhteensä yli 20 vuoden työuran tehnyt kauppias on sitä mieltä, että nuorten käytös on mennyt vuosien saatossa selvästi huonompaan suuntaan.

- Tässä ei puhuta kaikista nuorista, nuorten joukossa on paljon upeita yksilöitä. Valitettavasti sekaan mahtuu vähän vähemmän hyvin käyttäytyviä, hän muistuttaa.

Kauppias toteaa tilanteen olevan äärettömän ikävä kaikin puolin. Tuotteiden asiaton käsittely on ikävää paitsi muiden asiakkaiden kannalta, se tuo kaupalle jonkin verran hävikkiä ja henkilökunnalle ylimääräistä työtä.

Huomatessaan asiattomuuksia henkilökunta huomauttaa niistä nuorille.

- Kun henkilökunta sanoo asioista, (heille) nauretaan tai haistatellaan. Onhan se myyjien kannalta erittäin ikävää.

Yritetty puuttua

Ikävää tilannetta on pyritty vuosien saatossa ratkomaan muun muassa puhumalla nuorille ja ilmoittamalla näpistyksistä koululle.

Koulu ja nuorisotalo ovat Roineen mukaan tarttuneet nyt asiaan uudella tavalla, mutta Facebook-päivityksellä hän pyrkii tavoittamaan ensisijaisesti nuorten vanhemmat, joiden hän toivoo ottavan tilanteen vakavasti.

- Toivon, että ei tarvitsisi ryhtyä järeämpiin toimiin, hän huokaa.

Päivityksessä Roine toteaa harkitsevansa porttikieltoa, jolloin alle 16-vuotiaat nuoret pääsisivät kauppaan vain vanhempiensa seurassa.

- Jos tilanne jatkuu yhtä vallattomana kuin se on ollut, pakkohan on kieltää niiden pääsy meille, vaikka se ei välttämättä lainsäädännöllisesti olisi mahdollista, hän toteaa.

Eniten kauppiasta harmittaa niiden nuorten puolesta, joilla ei ole mitään tekemistä ikävän tilanteen kanssa. Heitä on nuorista Roineen mukaan ehdoton enemmistö.

- Seassa on muutamia, joilla ei ole normaaleja käytöstapoja. Pienempi porukka saa aikaiseksi sen, että isompi osa kärsii ja saa huonoa mainetta.

Juttua päivitetty 17.2.2017 kello 14.57: korjattu kirjoitusvirhe.